Ο **Μηνάς Γκέκος** είναι Έλληνας πρώην καλαθοσφαιριστής και νυν προπονητής, γεννημένος στις 7 Νοεμβρίου 1959, στην ελληνική συνοικία Ταταύλα της Κωνσταντινούπολης.

Βιογραφία
---------

Ήταν γιος του Θωμά και της Ελευθερίας Γκέκου, το πατρικό του σπίτι στην Κωνσταντινούπολη ήταν απέναντι από το γυμναστήριο του Α.Ο. Ταταύλα και φοίτησε στο ελληνικό σχολείο της συνοικίας. Στο ΑΟ Ταταύλα ξεκίνησε τον αθλητισμό και την καλαθοσφαίριση σε ηλικία 10 ετών. Το 1974 με την οικογένεια του εγκαταστάθηκε στην Κύπρο λόγω των γεγονότων στην Πόλη. 

### Καριέρα σε συλλόγους

Σε ηλικία 14 ετών αγωνίστηκε στην τουρκική *İstanbul Teknik Üniversitesi* (Τεχνικό Πανεπιστήμιο της Κωνσταντινούπολης-İTÜ). Το 1975, 16 ετών, αναδείχθηκε κορυφαίος νέος παίκτης στην Τουρκία. Αγωνιζόταν στη θέση του πλέι μέικερ. Το 1975 αποκτήθηκε από την ΑΕΚ στην οποία αγωνίστηκε έως το 1991 και υπήρξε ένας από τους πιο σημαντικούς αθλητές της. Το 1981 κατέκτησε το κύπελλο Ελλάδας, το 1988 ήταν φιναλίστ κυπέλλου, ενώ τις χρονιές 1982, 1990, 1991 βρέθηκε στα ημιτελικά του θεσμού. Υπήρξε ικανός σκόρερ και βρέθηκε στην τέταρτη θέση στη συγκομιδή πόντων στο ελληνικό πρωτάθλημα τις χρονιές 1983 και 1985, ενώ το 1988 ήταν ο δεύτερος σκόρερ του πρωταθλήματος.

Το 1991 αποκτήθηκε από τον Παναθηναϊκό. Κατέκτησε το Κύπελλο Ελλάδας το 1993 και αγωνίστηκε στον τελικό του ελληνικού πρωταθλήματος την ίδια χρονιά. Το 1994 βρέθηκε με τον Παναθηναϊκό στην τρίτη θέση στην Ευρώπη αγωνιζόμενος στο φαίναλ φορ του Τελ Αβίβ για το ευρωπαϊκό πρωτάθλημα. Το καλοκαίρι του 1994 επέστρεψε στην ΑΕΚ, για να κλείσει την καριέρα του μετά από ένα χρόνο. Είναι ο 9ος σκόρερ όλων των εποχών της Α' Εθνικής κατηγορίας με 6.511 πόντους.

### Εθνική Ελλάδος

Με την εθνική Ελλάδος αγωνίστηκε σε 52 αγώνες και σημείωσε 145 πόντους (2,79 μ.ο.). Το 1979 κατέκτησε το χρυσό μετάλλιο στους Μεσογειακούς Αγώνες του Σπλίτ. Αξιόλογη ήταν η παρουσία του στην εθνική εφήβων σε 25 αγώνες σημείωσε 263 πόντους (10,5 μ.ο.).

### Προπονητής

Ακολούθησε καριέρα προπονητή. Έχει υπάρξει προσωρινός προπονητής του Παναθηναϊκού το 1993 και το 1997. Τη σεζόν 2005-06 ήταν βοηθός προπονητή στο Μαρούσι, ενώ έχει διατελέσει πρώτος προπονητής στον Εσπερο Καλλιθέας τον Απόλλωνα Πατρών και τον Πανιώνιο.

Στις 25 Ιανουαρίου 2010, η ΚΑΕ ΑΕΚ ανακοίνωσε την πρόσληψή του, στην θέση του Αργύρη Πεδουλάκη. Ένα χρόνο αργότερα, και συγκεκριμένα στις 22 Ιανουαρίου 2011 ο Γκέκος υπέβαλε την παραίτησή του στη διοίκηση της ΚΑΕ εξαιτίας της κακής αγωνιστικής κατάστασης της ομάδας.

Παραπομπές
----------

1. ↑  (Αγγλικά) *eurobasket.com*. 5679. Ανακτήθηκε στις 25  Απριλίου 2022.
2. ↑  *Proballers*. 75305. Ανακτήθηκε στις 23  Απριλίου 2022.
3. ↑  .*Αθλητική Ηχώ, φύλλο 2 Ιουλίου 1980, σελ. 2, Αφιέρωμα του Στράτου Σεφτελή*
4. ↑  «Τα "κανόνια" του ελληνικού Πρωταθλήματος: Μηνάς Γκέκος». Ανακτήθηκε στις 3 Οκτωβρίου 2021.
5. ↑  «Μηνάς Γκέκος». Ανακτήθηκε στις 3 Οκτωβρίου 2021.
6. ↑  «Τα "κανόνια" του ελληνικού Πρωταθλήματος: Μηνάς Γκέκος». Ανακτήθηκε στις 3 Οκτωβρίου 2021.
7. ↑  «O Γκέκος στην ΑΕΚ!», άρθρο στον ιστότοπο Gazzetta.gr, 25 Ιανουαρίου 2010.
8. ↑  «Τέλος ο Γκέκος, φήμες για Πιλαφίδη, Κορωνιό» Αρχειοθετήθηκε 2011-01-24 στο Wayback Machine. άρθρο στον ιστότοπο SentraGoal.gr, 22 Ιανουαρίου 2011.

Εξωτερικοί σύνδεσμοι
--------------------

* sentragoal.gr Αρχειοθετήθηκε 2010-01-30 στο Wayback Machine.

  


|  |  |  |  |
| --- | --- | --- | --- |
| 

| π • σ • ε
**Εθνική Ελλάδος μπάσκετ - Πρωταθλητές στους Μεσογειακούς Αγώνες 1979** |
| --- |
|  |
| 
* Γιαννάκης
* Κορωναίος
* Πετρόπουλος
* Κοκολάκης
* Καστρινάκης
* Καρατζουλίδης
* Γκέκος
* Σακελλαρίου
* Κατσούλης
* Ανδρίτσος
* Παραμανίδης
* **C** Ντουξάιρ
 |

 |